CELEX: 62015CJ0262
Ennakkoratkaisupyyntö
Yhteinen tullitariffi
Tavaroiden luokittelu
Asetus (ETY) N:o 2658/87
Yhdistetty nimikkeistö
Nimike 8710 ja alanimike 9305 91 00
XVII jakson 3 huomautus ja 93 ryhmän 1 huomautuksen c alakohta
Panssarivaunut ja muut panssaroidut taisteluajoneuvot
Sotilaskäyttöön tarkoitetut aseet (sota-aseet)
Tornijärjestelmän luokittelu

Ennakkoratkaisupyyntö koskee tariffi- ja tilastonimikkeistöstä ja yhteisestä tullitariffista 23.7.1987 annetun neuvoston asetuksen (ETY) N:o 2658/87 (
EYVL 1987, L 256, s. 1
) liitteessä I esitetyn yhdistetyn nimikkeistön, sellaisena kuin se on muutettuna 4.10.2013 annetulla komission täytäntöönpanoasetuksella (EU) N:o 1001/2013 (
EUVL 2013, L 290, s. 1
) (jäljempänä yhdistetty nimikkeistö), XVII jakson 3 huomautuksen ja 93 ryhmän 1 huomautuksen c alakohdan tulkintaa.
Tämä pyyntö on esitetty asiassa, jossa vastakkain ovat GD European Land Systems – Steyr (jäljempänä GD) ja Zollamt Eisenstadt Flughafen Wien (Eisenstadt Flughafen Wienin tullivirasto, Itävalta, jäljempänä tullivirasto) ja jossa on kyseessä tornijärjestelmän (Multi Gun Turret System -asejärjestelmä) luokittelu yhdistetyssä nimikkeistössä.
Asiaa koskevat oikeussäännöt
Yhdistetty nimikkeistö
Euroopan unioniin tuotujen tavaroiden tariffiluokittelua säännellään yhdistetyssä nimikkeistössä.
Asetuksen N:o 2658/87, sellaisena kuin se on muutettuna 31.1.2000 annetulla neuvoston asetuksella (EY) N:o 254/2000 (
EYVL 2000, L 28, s. 16
), 12 artiklassa säädetään, että Euroopan komissio antaa vuosittain asetuksen, johon sisältyvät yhdistetyn nimikkeistön täydellinen toisinto sekä siihen liittyvät yhteisen tullitariffin autonomisten tullien ja sopimustullien määrät Euroopan unionin neuvoston tai komission toteuttamien toimenpiteiden mukaisena. Tämä asetus julkaistaan Euroopan unionin virallisessa lehdessä viimeistään kyseisen vuoden 31 päivänä lokakuuta, ja sitä sovelletaan seuraavan vuoden 1 päivästä tammikuuta. Unionin tuomioistuimelle toimitetusta asiakirja-aineistosta käy ilmi, että asiaan sovelletaan yhdistetyn nimikkeistön vuotta 2014 koskevaa versiota, joka annettiin asetuksella N:o 1001/2013.
Yhdistetyn nimikkeistön ”Johdantomääräykset” sisältävässä ensimmäisessä osassa on I osasto, joka koskee ”Yleissääntöjä” ja jonka A jaksossa, jonka otsikko on ”Yhdistetyn nimikkeistön yleiset tulkintasäännöt”, säädetään muun muassa seuraavaa:
”Tavarat luokitellaan yhdistettyyn nimikkeistöön seuraavien periaatteiden mukaisesti.
1.
Nimikkeistön jaksojen, ryhmien tai alaryhmien otsikot ovat ainoastaan ohjeellisia; oikeudellisesti luokittelu määräytyy nimikkeiden sekä asianomaisten jaksojen tai ryhmien huomautusten sanamuodon mukaisesti ja, jollei näistä nimikkeistä ja huomautuksista muuta johdu, seuraavien sääntöjen mukaisesti.
– –”
Yhdistetyn nimikkeistön toiseen osaan, jonka otsikko on ”Tullitaulukko”, kuuluvan XVII jakson, jonka otsikko on ”Kulkuneuvot, ilma-alukset ja alukset sekä niihin rinnastettavat kuljetusvarusteet”, 2 huomautuksen ij alakohdassa ja 3 huomautuksessa todetaan seuraavaa:
”2.
Ilmaisuilla ’osat’ ja ’tarvikkeet’ ei tarkoiteta seuraavia tavaroita, vaikka ne voitaisiin tunnistaa tämän jakson tavaroihin tarkoitetuiksi:
– –
ij)
aseet (93 ryhmä);
– –
3.
Jäljempänä 86–88 ryhmässä ilmaisuilla ’osat’ ja ’tarvikkeet’ ei tarkoiteta sellaisia osia ja tarvikkeita, jotka eivät sovellu käytettäviksi yksinomaan tai pääasiallisesti näiden ryhmien tavaroissa. Osa tai tarvike, joka vastaa näiden ryhmien kahdessa tai useammassa nimikkeessä vahvistettua kuvausta, luokitellaan siihen nimikkeeseen, joka vastaa mainitun osan tai tarvikkeen pääasiallista käyttöä.”
Yhdistetyn nimikkeistön XVII jaksoon kuuluu 87 ryhmä, jonka otsikko on ”Kuljetusvälineet ja kulkuneuvot, muut kuin rautatien tai raitiotien liikkuvaan kalustoon kuuluvat, sekä niiden osat ja tarvikkeet”, johon kuuluu nimike 8710. Tässä nimikkeessä todetaan seuraavaa:
”8710 00 00Panssarivaunut ja muut panssaroidut taisteluajoneuvot, moottoroidut, myös aseistetut, sekä tällaisten ajoneuvojen osat ………………………………………….”
Yhdistetyn nimikkeistön toisen osan XIX jaksoon, jonka otsikko on ”Aseet ja ampumatarvikkeet; niiden osat ja tarvikkeet”, kuuluu 93 ryhmä, jonka otsikko on samoin ”Aseet ja ampumatarvikkeet; niiden osat ja tarvikkeet”, ja siihen kuuluvan 1 huomautuksen c alakohdassa täsmennetään seuraavaa:
”1.
Tähän ryhmään eivät kuulu:
– –
c)
panssaroidut taisteluajoneuvot (nimike 8710);
– –”
Mainittuun 93 ryhmään kuuluvat yhdistetyn nimikkeistön nimikkeet 9301–9305:
”9301
– –
Sota-aseet, muut kuin revolverit, pistoolit ja nimikkeen 9307 aseet:
9302 00 00
Revolverit ja pistoolit, muut kuin nimikkeeseen 9303 tai 9304 kuuluvat ……………………………………………………
Muut tuliaseet ja niiden kaltaiset tavarat, joiden toiminta perustuu räjähtävän panoksen palamiseen – –
– –
9304 00 00
– –
Muut aseet (esim. jousi-, ilma- tai kaasukiväärit ja -pistoolit sekä patukat), ei kuitenkaan nimikkeeseen 9307 kuuluvat ……………………..
Nimikkeiden 9301–9304 tavaroiden osat ja tarvikkeet:
– –
9305 20 00
9305 9100
9305 9900
– –
nimikkeen 9303 haulikoiden ja kiväärien ……………………
muu:
nimikkeen 9301 sotilaskäyttöön tarkoitettujen aseiden – –
muut – – …………………………………………...”
Asetus (ETY) N:o 2913/92
Yhteisön tullikoodeksista 12.10.1992 annetun neuvoston asetuksen (ETY) N:o 2913/92 (
EYVL 1992, L 302, s. 1
), sellaisena kuin se on muutettuna 19.12.1996 annetulla Euroopan parlamentin ja neuvoston asetuksella (EY) N:o 82/97 (
EYVL 1997, L 17, s. 1
), 12 artiklan 1 ja 2 kohdassa säädetään seuraavaa:
”1.   Tulliviranomaisten on kirjallisesta hakemuksesta ja komiteamenettelyä noudattaen määritettyjen yksityiskohtaisten sääntöjen mukaisesti annettava sitovia tariffitietoja tai sitovia alkuperätietoja.
2.   Sitova tariffitieto tai sitova alkuperätieto sitoo tulliviranomaisia tiedon saajaan nähden ainoastaan tavaran tariffin luokittelun tai vastaavasti tavaran alkuperämäärityksen osalta.
Sitova tariffitieto tai sitova alkuperätieto sitoo tulliviranomaisia ainoastaan niiden tavaroiden osalta, joita koskevat tullimuodollisuudet suoritetaan sen ajankohdan jälkeen, jona mainitut viranomaiset ovat antaneet kyseisen tiedon.”
Harmonoidun tavarankuvaus- ja tavarankoodausjärjestelmän selitykset
Tulliyhteistyöneuvosto, josta on tullut Maailman tullijärjestö (WCO), perustettiin mainitun neuvoston perustamista koskevalla, Brysselissä 15.12.1950 allekirjoitetulla yleissopimuksella. Harmonoidun (ts. harmonisoidun) tavarankuvaus- ja tavarankoodausjärjestelmän (jäljempänä harmonoitu järjestelmä) on laatinut Maailman tullijärjestö, ja se on otettu käyttöön harmonisoitua tavarankuvaus- ja -koodausjärjestelmää koskevalla 14.6.1983 Brysselissä tehdyllä kansainvälisellä yleissopimuksella, joka on 24.6.1986 tehdyn muutospöytäkirjan kanssa hyväksytty Euroopan talousyhteisön puolesta 7.4.1987 tehdyllä neuvoston päätöksellä 87/369/ETY (
EYVL 1987, L 198, s. 1
). Yhdistetyssä nimikkeistössä esitetään uudestaan harmonoidun järjestelmän nimikkeet ja kuusinumeroiset alanimikkeet. Vain seitsemäs ja kahdeksas numero muodostavat yhdistetyn nimikkeistön omat alajaot.
Maailman tullijärjestö on laatinut harmonoidun järjestelmän selitykset edellä mainitun yleissopimuksen mukaisesti.
Harmonoidun järjestelmän nimikettä 8710 koskevassa selityksessä todetaan seuraavaa:
”Tähän nimikkeeseen kuuluvat hyökkäysvaunut ja muut panssaroidut taisteluajoneuvot, moottoroidut, myös aseistetut, sekä tällaisten ajoneuvojen osat.
Panssarivaunut ovat panssaroituja telaketjuilla kulkevia taisteluajoneuvoja, jotka on aseistettu erilaisilla, tavallisesti kääntyvään torniin asennetuilla, aseilla (tykeillä, konekivääreillä, liekinheittimillä jne.). – –
– –
Osat
Tähän nimikkeeseen kuuluvat myös edellä mainittujen ajoneuvojen osat, edellyttäen että ne täyttävät molemmat seuraavat ehdot:
1.
ne voidaan tunnistaa ainoastaan tai pääasiallisesti tällaisissa ajoneuvoissa käytettäviksi osiksi ja
2.
ne eivät saa olla XVII jakson huomautusten mukaan muualle kuuluvia tavaroita (ks. vastaavia nimikkeistön selitysten yleisohjeita).
Tämän nimikkeen osia ovat mm.:
1)
Panssaroitujen ajoneuvojen korit ja niiden osat (tornit, panssaroidut ovet, moottorin suojukset ym.).
– –”
Harmonoidun järjestelmän nimikettä 9305 koskevassa selityksessä todetaan seuraavaa:
”Tämän nimikkeen osia ja tarvikkeita ovat mm.:
1.
Sotilaskäyttöön tarkoitettujen aseiden osat, esim. piippujen sisäputket, kaikenlaisten tykkien palautusmekanismit ja lukkolaitteet; tykkitornit, tykinjalustat, lavetit ja muut tykkien, konekiväärien yms. erikoistuet, myös jos niissä on tähtäys- ja latauslaitteet.
– –”
Pääasia ja ennakkoratkaisukysymykset
GD on rajavastuuyhtiö, joka kuuluu maailmanlaajuiseen aseteollisuuskonserniin ja jonka toimialana on muun muassa panssarivaunujen valmistus. Mainittu yhtiö ilmoitti 25.2.2014 tullivirastolle tavaran, jonka kuvauksena oli tykkitornijärjestelmä, vapaaseen liikkeeseen Euroopan unionissa luovutettavaksi.
Tullivirasto hyväksyi mainitun tavaran vapaaseen liikkeeseen luovutuksen ja ilmoitti sitten GD:lle, että kyseisestä tavarasta kannettavan tuontitullin määrä oli 1,7 prosenttia, mikä johtui sen luokittelusta yhdistetyn nimikkeistön nimikkeeseen 8710. Tullivirasto näet katsoi, että kyseessä oli ”tykkitorni, joka ainoastaan tai pääasiallisesti tällaisissa ajoneuvoissa käytettäväksi tunnistettavana osana asennetaan panssarivaunuihin”. Kansallisen tuomioistuimen mukaan tämä ilmoitus vastaa tulleja koskevaa päätöstä.
GD teki 11.3.2014 oikaisuvaatimuksen tulliviraston ilmoituksesta ja vaati siinä pääasiassa kyseessä olevan tavaran luokittelemista yhdistetyn nimikkeistön alanimikkeeseen 9305 91 00, joka vastaa ”sotilaskäyttöön tarkoitettuja aseita” (ts. ”sota-aseita”), joihin sovelletaan 0 prosentin tullia. Tulliviraston hylättyä oikaisuvaatimuksen GD saattoi asian Bundesfinanzgerichtiin (liittovaltion verotuomioistuin, Itävalta).
GD esitti tuossa tuomioistuimessa Hauptzollamt Hannoverin (Hannoverin päätullivirasto, Saksa) 11.4.2014 antaman sitovan tariffitiedon, jossa sen mukaan luokiteltiin samanlainen tavara kuin pääasiassa yhdistetyn nimikkeistön alanimikkeeseen 9305 91 00.
Mainittuun tariffitietoon sisältyy pääasiassa kyseessä olevan tavaran kuvaus, jonka kansallinen tuomioistuin toistaa ennakkoratkaisupyynnössään. Kuvaus on seuraava:
”– – kyse on sellaisten yksittäisten teknisten elementtien yhdistelmästä, jotka on liitetty pääosin epäjalosta metallista koostuvaan tornia muistuttavaan rakennelmaan. Tornijärjestelmä muodostaa asejärjestelmän perustan ja on varustettu lähinnä jäljempänä luetelluilla alajärjestelmillä ja komponenteilla: sähkökäytöillä, vakaimella, optisilla ja elektronisilla näkö- ja tähtäinlaitteilla, mukaan lukien näytöt ja ohjauslaitteet miehistölle (ampuja ja johtaja), tulenjohtojärjestelmällä, useilla sensoreilla, säiliöillä ammuksia varten ja laitteilla ammusten syöttämiseksi aseisiin. Järjestelmä on esivalmisteltu automaattitykin ja konekiväärin asentamista varten (kumpikaan näistä aseista ei ole tämän sitovan tariffitiedon kohteena). Mainittujen alajärjestelmien yhteistoiminnalla mahdollistetaan miehistölle päätykin ja konekiväärin käyttö ja siten laukausten kohdennettu ampuminen. Tornijärjestelmä on tarkoitus asentaa liikkuvien meri- ja maakuljetusjärjestelmien katolle siten, että se pystyy pyörimään, tai sitä on tarkoitus käyttää myös liikkumattomissa laitteissa.”
Bundesfinanzgericht (liittovaltion verotuomioistuin) hylkäsi 29.10.2014 GD:n kanteen. Mainittu tuomioistuin luokitteli pääasiassa kyseessä olevan tornijärjestelmän panssarivaunun osana yhdistetyn nimikkeistön nimikkeeseen 8710 ja totesi, että Hannoverin päätulliviraston antamalla tariffitiedolla ei voinut olla taannehtivaa vaikutusta.
GD valitti mainitusta verotuomioistuimen ratkaisusta, jossa hylättiin sen nostama kanne, Verwaltungsgerichtshofiin (ylin hallintotuomioistuin, Itävalta). Viimeksi mainittu tuomioistuin toteaa, että mainitun verotuomioistuimen mukaan GD:n esittämässä, Hannoverin päätulliviraston antamassa sitovassa tariffitiedossa tarkoitettu tavara on sama kuin pääasiassa kyseessä oleva tavara. Se katsoo kuitenkin, että kyseistä tariffitietoa ei voida soveltaa nyt esillä olevassa asiassa, koska tulli-ilmoitus tehtiin 25.2.2014 eli ennen kuin kyseinen tariffitieto annettiin 11.4.2014.
Ennakkoratkaisua pyytänyt tuomioistuin täsmentää, että pääasiassa kyseessä oleva tavara asennettiin ajoneuvoon, joka panssarivaununa tai muuna panssaroituna ja moottoroituna taisteluajoneuvona olisi luokiteltava yhdistetyn nimikkeistön nimikkeeseen 8710. Se toteaa kuitenkin, että harmonoidun järjestelmän nimikettä 8710 koskevat selitykset, joiden mukaan tähän nimikkeeseen kuuluvat ”panssaroitujen ajoneuvojen korit ja niiden osat (tornit, panssaroidut ovet, moottorin suojukset ym.)”, ja toisaalta harmonoidun järjestelmän nimikettä 9305 koskevat selitykset, joista käy ilmi, että tähän nimikkeeseen kuuluvat sotilaskäyttöön tarkoitettujen aseiden osat, esimerkiksi tykkitornit ja konekiväärit, ovat ristiriidassa keskenään.
Lisäksi ennakkoratkaisua pyytänyt tuomioistuin pohtii, miten on tulkittava yhdistetyn nimikkeistön XVII jakson 3 huomautusta, jossa todetaan, että ainoastaan osat, jotka soveltuvat käytettäviksi yksinomaan tai pääasiallisesti yhdistetyn nimikkeistön ryhmiin 86–88, erityisesti yhdistetyn nimikkeistön nimikkeeseen 8710 kuuluvissa tavaroissa, ovat näissä ryhmissä tarkoitettuja ”osia”.
Näissä olosuhteissa Verwaltungsgerichtshof (ylin hallintotuomioistuin) on päättänyt lykätä asian käsittelyä ja esittää unionin tuomioistuimelle seuraavat ennakkoratkaisukysymykset:
”1)
Käsittääkö yhdistetyn nimikkeistön, sellaisena kuin sitä sovelletaan käsiteltävän asian tosiseikkoihin, 93 ryhmän 1 huomautuksen c alakohdan poikkeuksen sanamuoto ’panssaroidut taisteluajoneuvot (nimike 8710)’ myös niiden ’osat’?
2)
Onko yhdistetyn nimikkeistön XVII jakson 3 huomautusta tulkittava siten, että ’asejärjestelmä (tykkitorni)’, jota voidaan käyttää panssarivaunuissa, ’liikkuvissa merikuljetusjärjestelmissä’ tai myös liikkumattomissa laitteissa, on luokiteltava panssarivaunun osana yhdistetyn nimikkeistön nimikkeeseen 8710, koska panssarivaunujen valmistaja tuo kyseistä asejärjestelmää maahan panssarivaunujen valmistusta tai kokoonpanoa varten ja käyttää sitä tosiasiallisesti tähän tarkoitukseen?”
Ennakkoratkaisukysymysten tarkastelu
Kansallinen tuomioistuin tiedustelee kysymyksillään, jotka on käsiteltävä yhdessä, pääasiallisesti, onko yhdistettyä nimikkeistöä tulkittava siten, että pääasiassa kyseessä olevan kaltainen tornijärjestelmä kuuluu yhdistetyn nimikkeistön nimikkeeseen 8710 tai alanimikkeeseen 9305 91 00, kun otetaan huomioon, että kyseinen järjestelmä on tuotu maahan panssarivaunujen valmistusta tai kokoonpanoa varten ja sitä on tämän jälkeen käytetty tosiasiallisesti tähän tarkoitukseen.
Ennakkoratkaisua pyytänyt tuomioistuin katsoo, että jos tällaisen järjestelmän olisi katsottava olevan panssarivaunun osa, se olisi luokiteltava yhdistetyn nimikkeistön nimikkeeseen 8710, johon kuuluvat nimenomaan ”panssarivaunut ja muut panssaroidut taisteluajoneuvot, moottoroidut, myös aseistetut, sekä tällaisten ajoneuvojen osat”. Jos tämän järjestelmän olisi sitä vastoin katsottava olevan sotilaskäyttöön tarkoitetun aseen osa tai tarvike, se kuuluisi yhdistetyn nimikkeistön alanimikkeeseen 9305 91 00, joka koskee erityisesti tällaisia sotilaskäyttöön tarkoitetun aseen osia tai tarvikkeita.
On todettava, että kun unionin tuomioistuimen käsiteltävänä on tariffiluokittelua koskeva ennakkoratkaisupyyntö, sen tehtävänä on pikemminkin selventää kansalliselle tuomioistuimelle niitä kriteereitä, joiden soveltaminen tekee tälle mahdolliseksi luokitella oikein asianomaiset tuotteet yhdistettyyn nimikkeistöön, eikä luokitella tuotteita itse, mikä johtuu varsinkin siitä, ettei sillä välttämättä ole kaikkia tähän tarvittavia tietoja (tuomio 7.11.2002, Lohmann ja Medi Bayreuth,
C‑260/00–C‑263/00
,
EU:C:2002:637
,
kohta ja tuomio 22.11.2012, Digitalnet ym.,
C‑320/11, C‑330/11, C‑382/11 ja C-383/11
,
EU:C:2012:745
,
kohta).
Lisäksi unionin tuomioistuin on katsonut, että yhdistetyn nimikkeistön yleisissä tulkintasäännöissä säädetään, että tavaroiden luokittelu määräytyy nimikkeiden sekä asianomaisten jaksojen tai ryhmien huomautusten sanamuodon mukaisesti ja että jaksojen, ryhmien tai alaryhmien otsikot ovat ainoastaan ohjeellisia (tuomio 12.6.2014, Lukoyl Neftohim Burgas,
C-330/13
,
EU:C:2014:1757
,
kohta ja tuomio 11.6.2015, Baby Dan,
C-272/14
,
EU:C:2015:388
,
kohta).
Lisäksi unionin tuomioistuimen vakiintuneen oikeuskäytännön mukaan oikeusvarmuus ja valvonnan helppous edellyttävät, että tavaroiden tariffiluokittelun ratkaisevana luokitteluperusteena on yleensä oltava tavaroiden objektiivisesti todettavat ominaispiirteet ja ominaisuudet, sellaisina kuin ne on määritelty yhdistetyn nimikkeistön nimikkeen ja jaksojen tai ryhmien huomautusten teksteissä (ks. mm. tuomio 16.2.2006, Proxxon,
C-500/04
,
EU:C:2006:111
,
kohta ja tuomio 5.3.2015, Vario Tek,
C‑178/14
,
EU:C:2015:152
,
kohta oikeuskäytäntöviittauksineen).
Nyt käsiteltävässä asiassa on todettava yhtäältä, että yhdistetyn nimikkeistön XVII jakson 2 huomautuksen ij alakohdan, joka koskee muun muassa yhdistetyn nimikkeistön nimikettä 8710, mukaan yhdistetyn nimikkeistön 93 ryhmään kuuluvien aseiden ei katsota olevan tässä jaksossa tarkoitettuja kuljetusvarusteiden ”osia” tai ”tarvikkeita” myöskään, vaikka ne voitaisiin tunnistaa kuljetusvarusteisiin tarkoitetuiksi. Toisaalta yhdistetyn nimikkeistön 93 ryhmän 1 huomautuksen c alakohdassa jätetään nimenomaisesti tämän ryhmän ulkopuolelle yhdistetyn nimikkeistön nimikkeeseen 8710 kuuluvat taisteluajoneuvot.
Koska viimeksi mainitussa nimikkeessä mainitaan myös taisteluajoneuvojen osat, tämä poissulkeminen koskee väistämättä sekä taisteluajoneuvoja että myös niiden osia. Näin ollen on selvitettävä, voidaanko pääasiassa kyseessä olevan tornijärjestelmän katsoa olevan yhdistetyn nimikkeistön nimikkeessä 8710 tarkoitettu taisteluajoneuvon ”osa”. Mikäli näin on, mainittu tornijärjestelmä ei voi olla yhdistetyn nimikkeistön nimikkeessä 9301 tarkoitettu ase, eikä siihen voida näin ollen soveltaa yhdistetyn nimikkeistön XVII jakson 2 huomautuksen ij alakohdassa tarkoitettua poissulkemista.
Yhdistetyn nimikkeistön XVII jakson 3 huomautuksesta seuraa, että pääasiassa kyseessä olevan kaltaisen tornijärjestelmän voidaan katsoa olevan yhdistetyn nimikkeistön nimikkeessä 8710 tarkoitettu panssarivaunun ”osa” tai ”tarvike” vain, jos se soveltuu käytettäväksi ”ainoastaan” tai ”pääasiallisesti” panssarivaunussa.
Ennakkoratkaisua pyytänyt tuomioistuin tiedustelee tässä yhteydessä, onko tämän tornijärjestelmän lopullinen käyttötarkoitus ratkaiseva seikka vastattaessa kysymykseen siitä, onko kyseisen järjestelmän katsottava olevan osa, joka soveltuu käytettäväksi ”yksinomaan” tai ”pääasiallisesti” panssarivaunussa.
On todettava, että mainitun tornijärjestelmän ”yksinomainen” tai ”pääasiallinen” käyttötarkoitus on voitava tarkastaa tulliselvitystä tehtäessä ja näin ollen kyseisen tavaran vapaaseen liikkeeseen luovutusta koskevaa hakemusta käsiteltäessä (ks. vastaavasti tuomio 23.4.2015, ALKA,
C‑635/13
,
EU:C:2015:268
,
kohta).
Tästä seuraa, että vaikka se seikka, että tornijärjestelmä on tuotu maahan panssarivaunujen valmistusta tai kokoonpanoa varten ja sitä on tämän jälkeen käytetty tosiasiallisesti tähän tarkoitukseen, saattaa olla huomioon otettava seikka, tästä ei seuraa välttämättä, että mainittu järjestelmä soveltuu käytettäväksi ”yksinomaan” tai ”pääasiallisesti” panssarivaunuissa yhdistetyn nimikkeistön XVII jakson 3 huomautuksessa tai harmonoidun järjestelmän nimikettä 8710 koskevassa selityksessä tarkoitetulla tavalla.
Ennakkoratkaisupyynnöstä käy ilmi, että pääasiassa kyseessä oleva tornijärjestelmä voidaan asentaa liikkuvien meri- ja maakuljetusjärjestelmien katolle siten, että se pystyy pyörimään, tai sitä voidaan käyttää myös liikkumattomissa laitteissa. Tästä seuraa, että tämän tornijärjestelmän ei voida katsoa olevan osa, joka soveltuu käytettäväksi ”yksinomaan” tai ”pääasiallisesti” panssarivaunussa.
Näissä olosuhteissa ennakkoratkaisua pyytäneen tuomioistuimen on selvitettävä, soveltuuko kyseinen tornijärjestelmä, kun otetaan huomioon sen objektiivisesti todettavat ominaispiirteet ja ominaisuudet, käytettäväksi pääasiallisesti panssarivaunussa. Mikäli näin on, se olisi luokiteltava nimikkeeseen 8710, eikä sillä, miten sitä on käytetty nyt käsiteltävässä asiassa, ole ratkaisevaa merkitystä tässä yhteydessä.
Mikäli tämän selvityksen yhteydessä kävisi ilmi, että näin ei ole, ennakkoratkaisua pyytäneen tuomioistuimen olisi tutkittava, voidaanko pääasiassa kyseessä olevan tornijärjestelmän, joka ei ennakkoratkaisua pyytäneen tuomioistuimen toimittamien seikkojen perusteella ole ”sotilaskäyttöön tarkoitettu ase”, kuitenkin katsoa olevan yhdistetyn nimikkeistön alanimikkeessä 9305 9100 tarkoitettu, sotilaskäyttöön tarkoitetun aseen ”osa” tai ”tarvike”.
Unionin tuomioistuin on jo katsonut tässä yhteydessä koneiden, laitteiden ja kojeiden osien ja tarvikkeiden osalta, että käsitteessä ”osat” edellytetään sellaisen kokonaisuuden olemassaoloa, jonka toiminnan kannalta osat ovat välttämättömiä, ja että käsitteessä ”tarvikkeet” edellytetään vaihdettavia varusteita, joiden on tarkoitus sopeuttaa kone tiettyyn työhön tai johonkin erityistehtävään koneen päätehtävän yhteydessä tai lisätä sen käyttömahdollisuuksia. Yhteisen tullitariffin johdonmukaisen ja yhtenäisen soveltamisen varmistamiseksi näitä määritelmiä on voitava soveltaa yhdistetyn nimikkeistön nimikkeeseen 9305 ja erityisesti sen alanimikkeeseen 9305 9100 (ks. analogisesti tuomio 4.3.2015, Oliver Medical,
C-547/13
,
EU:C:2015:139
,
kohta oikeuskäytäntöviittauksineen).
On todettava, että ennakkoratkaisua pyytäneen tuomioistuimen pääasiassa kyseessä olevasta tornijärjestelmästä tekemän kuvauksen mukaan mainitun järjestelmän voidaan katsoa olevan yhdistetyn nimikkeistön alanimikkeessä 9305 9100 tarkoitettu sotilaskäyttöön tarkoitetun aseen, esimerkiksi tykin tai konekiväärin, ”osa” tai ”tarvike”. Ennakkoratkaisupyynnöstä käy näet ilmi, että mainittu tornijärjestelmä mahdollistaa automaattitykin ja konekiväärin asentamisen. Sama tornijärjestelmä muodostaa asejärjestelmän perustan ja on varustettu lähinnä useilla alajärjestelmillä ja komponenteilla, kuten muun muassa sähkökäytöillä, optisilla ja elektronisilla näkö- ja tähtäinlaitteilla, mukaan lukien näytöt ja ohjauslaitteet miehistölle (ampuja ja johtaja), kauko-ohjattavalla asejärjestelmällä, useilla säiliöillä ammuksia varten ja laitteilla ammusten syöttämiseksi aseisiin eli alajärjestelmillä, joilla mahdollistetaan miehistölle päätykin ja konekiväärin käyttö ja siten laukausten kohdennettu ampuminen.
Näin ollen, kun otetaan huomioon pääasiassa kyseessä olevan tornijärjestelmän objektiivisesti todettavat ominaispiirteet, mikäli osoittautuisi, että mainittu järjestelmä ei sovellu käytettäväksi pääasiallisesti panssarivaunussa, sen olisi katsottava olevan joko sotilaskäyttöön tarkoitetun aseen ”osa”, mikäli sen olemassaolo olisi välttämätöntä siihen asennetun tykin tai konekiväärin toiminnalle, tai ainakin tällaisen sotilaskäyttöön tarkoitetun aseen ”tarvike”, koska sen avulla on mahdollisuus sopeuttaa mainittu ase tiettyyn käyttötarkoitukseen tai lisätä sen käyttömahdollisuuksia.
Tätä arviointia tukee harmonoidun järjestelmän nimikettä 9305 koskeva selitys, jonka mukaan tähän nimikkeeseen kuuluvat sotilaskäyttöön tarkoitettujen aseiden osat, kuten muun muassa ”tykkitornit, tykinjalustat, lavetit ja muut tykkien, konekiväärien yms. erikoistuet, myös jos niissä on tähtäys- ja latauslaitteet”. Tästä selityksestä, luettuna yhdessä harmonoidun järjestelmän nimikettä 8710 koskevan selityksen kanssa, käy näin ollen ilmi, että kun tykkitornit eivät ole panssaroitujen ajoneuvojen korien osia, ne ovat ”sotilaskäyttöön tarkoitetun aseen” osia, koska ne tukevat näiden aseiden toimintaa tai käyttöä.
Näissä olosuhteissa pääasiassa kyseessä oleva tornijärjestelmä pitäisi luokitella yhdistetyn nimikkeistön alanimikkeeseen 9305 9100.
Kaiken edellä esitetyn perusteella ennakkoratkaisukysymyksiin on vastattava, että yhdistettyä nimikkeistöä on tulkittava siten, että pääasiassa kyseessä olevan kaltainen tornijärjestelmä, joka on tuotu maahan panssarivaunujen valmistusta varten ja jota on sitten käytetty tosiasiallisesti tähän tarkoitukseen, kuuluu yhdistetyn nimikkeistön nimikkeeseen 8710, jos se soveltuu käytettäväksi ”pääasiallisesti” panssarivaunussa, mikä on ennakkoratkaisua pyytäneen tuomioistuimen asiana selvittää ottaen huomioon mainitun tornijärjestelmän objektiivisesti todettavat ominaispiirteet ja ominaisuudet, eikä sillä, miten sitä on lopulta käytetty nyt käsiteltävässä asiassa, ole ratkaisevaa merkitystä sen luokittelun kannalta. Mikäli näin ei ole, mainittu tornijärjestelmä on luokiteltava ”sotilaskäyttöön tarkoitetun aseen” osana tai tarvikkeena yhdistetyn nimikkeistön alanimikkeeseen 9305 9100.
Oikeudenkäyntikulut
Pääasian asianosaisten osalta asian käsittely unionin tuomioistuimessa on välivaihe kansallisessa tuomioistuimessa vireillä olevan asian käsittelyssä, minkä vuoksi kansallisen tuomioistuimen asiana on päättää oikeudenkäyntikulujen korvaamisesta. Oikeudenkäyntikuluja, jotka ovat aiheutuneet muille kuin näille asianosaisille huomautusten esittämisestä unionin tuomioistuimelle, ei voida määrätä korvattaviksi.

Näillä perusteilla unionin tuomioistuin (yhdeksäs jaosto) on ratkaissut asian seuraavasti:

Tariffi- ja tilastonimikkeistöstä ja yhteisestä tullitariffista 23.7.1987 annetun neuvoston asetuksen (ETY) N:o 2658/87 liitteessä I esitettyä yhdistettyä nimikkeistöä, sellaisena kuin se on muutettuna 4.10.2013 annetulla komission täytäntöönpanoasetuksella (EU) N:o 1001/2013, on tulkittava siten, että pääasiassa kyseessä olevan kaltainen tornijärjestelmä, joka on tuotu maahan panssarivaunujen valmistusta varten ja jota on sitten käytetty tosiasiallisesti tähän tarkoitukseen, kuuluu yhdistetyn nimikkeistön nimikkeeseen 8710, jos se soveltuu käytettäväksi ”pääasiallisesti” panssarivaunussa, mikä on ennakkoratkaisua pyytäneen tuomioistuimen asiana selvittää ottaen huomioon mainitun tornijärjestelmän objektiivisesti todettavat ominaispiirteet ja ominaisuudet, eikä sillä, miten sitä on lopulta käytetty nyt käsiteltävässä asiassa, ole ratkaisevaa merkitystä sen luokittelun kannalta. Mikäli näin ei ole, mainittu tornijärjestelmä on luokiteltava ”sotilaskäyttöön tarkoitetun aseen” osana tai tarvikkeena yhdistetyn nimikkeistön alanimikkeeseen 9305 9100.

Allekirjoitukset
(
*1
)	Oikeudenkäyntikieli: saksa.